Diari Oficial de la Generalitat Valenciana


Sumari del DOGV 9967, del 28-10-2024 (2024/11606)

RESOLUCIÓ de 24 d’octubre de 2024, per la qual es convoquen per a l’exercici 2024 les subvencions relatives a la concessió de places per a estades en balnearis de la Comunitat Valenciana (Programa Termalisme Valencià).
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9967

Data del DOGV
:   28-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11435

CVE
:   FWFA-F-4363-23562

Data del document
:   24-10-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública
    * benestar social
    * indústria hotelera
    * tercera edat
    * legislació

Mitjançant l’Orde 3/2016, de 17 de febrer, de la Vicepresidència i Conselleria d’Igualtat i Polítiques Inclusives, s’establixen les bases reguladores de la concessió de places per a estades en balnearis de la Comunitat Valenciana (Programa termalisme valencià) (DOGV 7727, de 24/02/2016), d’ara en avant, Orde de bases 3/2016, de 17 de febrer.

La Llei 3/2019, de 18 de febrer, de la Generalitat, de servicis socials inclusius de la Comunitat Valenciana, establix com un dels seus objectius garantir l’exercici dels drets socials, afavorir la inclusió social, l’autonomia i el desenrotllament personal, la convivència, la igualtat d’oportunitats i la participació social, desenrotllant una funció promotora, preventiva, protectora, d’acompanyament i de suport; prestant especial atenció a la promoció de l’autonomia i el desenrotllament personal; facilitant els mitjans necessaris perquè les persones disposen lliurement dels suports i les condicions més convenients per a desenrotllar els seus projectes vitals, i promovent programes i actuacions de servicis socials, especialment dels que tenen caràcter innovador o es dirigixen a grups de població vulnerables.

Els tractaments de prevenció i rehabilitació que es duen a terme mitjançant l’ús terapèutic de les aigües mineromedicinals són una pràctica molt antiga a la qual s’han anat incorporant tècniques complementàries de diferents camps de la medicina per a buscar una major eficàcia en els tractaments. El col·lectiu de les persones majors és un dels que més beneficis poden obtindre d’estes pràctiques. Per esta raó, les persones majors estan interessades a passar uns dies en un establiment termal, a on el tractament pròpiament dit, juntament amb el descans i la relació social, els proporcionen una millora en la seua salut i benestar, i es promou, al seu torn, una millora de la seua qualitat de vida.

Per tot això, la Vicepresidència i Conselleria de Servicis Socials, Igualtat i Vivenda, a través de la Direcció General de Dependència i de les Persones Majors, impulsa el Programa de termalisme valencià, perquè aquelles persones majors que ho necessiten puguen disfrutar d’estades en balnearis de la Comunitat.

El Decret 17/2024, de 12 de juliol, del president de la Generalitat, determina el nombre i la denominació de les conselleries en què s’estructura l’Administració del Consell, així com les seues atribucions. L’article 3 assigna a la Vicepresidència i la Conselleria de Servicis Socials, Igualtat i Vivenda les competències en matèria de polítiques de prestació social, servicis socials, dependència, persones amb discapacitat, igualtat, famílies, infància i adolescència, adopcions, joventut, dona, persones migrants, cooperació al desenrotllament, voluntariat social i vivenda.

Així mateix, el Decret 81/2024, de 12 de juliol, del Consell (DOGV núm. 9904, de 30 de juliol), atribuïx, en l’article 32, a la Direcció General de Dependència i de les Persones Majors les funcions que s’establixen en l’article 70 de la Llei 5/1983, de 30 de desembre, del Consell, i les altres que es preveuen en l’ordenament jurídic, en matèria d’atenció primària bàsica i específica social, atenció a la dependència i promoció de l’autonomia personal, promoció de l’envelliment actiu i prevenció de la soledat no triada, atenció social a persones majors, atenció residencial i reconeixement dels seus drets. En els mateixos termes es pronuncia el Decret 132 /2023, de 10 d’agost, del Consell, d’aprovació del Reglament orgànic i funcional de la Vicepresidència i Conselleria de Servicis Socials, Igualtat i Vivenda, que, en l’article 13, enumera entre les competències de la Direcció General de Dependència i de les Persones Majors: planificar, desenrotllar, fer el seguiment i l’avaluació de les polítiques públiques relacionades amb la promoció dels drets de les persones majors, l’envelliment actiu i la prevenció de la soledat no triada, la solidaritat generacional i l’atenció social a les persones majors.

Esta línia de subvenció es troba inclosa dins del Pla estratègic de subvencions de la Vicepresidència i Conselleria de Servicis Socials, Igualtat i Vivenda 2024-2026, establit en la Resolució de 18 de juny de 2024, de la Vicepresidència Segona i Conselleria de Servicis Socials, Igualtat i Vivenda, per la qual s’aprova el Pla estratègic de subvencions de la Vicepresidència i Conselleria de Servicis Socials, Igualtat i Vivenda per al període 2024-2026.

Mitjançant la Resolució de 12 d’abril de 2024, de la directora general de Dependència i de les Persones Majors, per la qual s’aprova el Pla de control aplicable a les subvencions de concurrència competitiva atorgades amb càrrec a les dotacions pressupostàries de la Direcció General de Dependència i de les Persones Majors en les línies corresponents a ajudes corresponents a l’exercici 2024, es complix l’article 165.2.j de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, pel qual s’establix que les bases reguladores de la concessió de subvencions contindran, entre altres aspectes, un mètode de comprovació de la realització de l’activitat subvencionada a través del pla de control corresponent.

Estes subvencions no cal notificar-les a la Comissió Europea, perquè no reunixen tots els requisits de l’apartat 1 de l’article 107 del Tractat de funcionament de la Unió Europea, ja que els destinataris finals de la concessió són persones físiques.

Per tot això, en l’exercici de la competència atribuïda per l’article 160.4.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en relació amb l’article 13 del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència i Conselleria de Servicis Socials, Igualtat i Vivenda,

RESOLC

*Primer. Objecte*

Convocar per a l’exercici 2024 les subvencions relatives a la concessió de places per a estades en balnearis de la Comunitat Valenciana (Programa termalisme valencià) regulades per l’Orde 3/2016, de 17 de febrer.

*Segon. Condicions de la concessió de les subvencions*

1. El procediment de concessió d’estes subvencions es tramitarà en règim de concurrència competitiva.

2. Per a obtindre la condició de beneficiaris de les ajudes regulades en l’Orde 3/2016, de 17 de febrer, s’hauran de complir els requisits i les obligacions establits en els articles 5, 6 i 7 de l’orde mencionada.

Tercer. Places i temporades convocades

1. Es convoquen 7.277 places en dos temporades (alta i baixa) per a participar en el Programa de termalisme valencià l’any 2024, que es desenrotllarà en els balnearis adjudicataris dels contractes formalitzats per la Vicepresidència i Conselleria de Servicis Socials, Igualtat i Vivenda.

2. El programa es desenrotllarà des de l’endemà de la publicació de la present resolució en el DOGV fins al 31 de desembre de 2024.

3. El Programa de termalisme valencià comprendrà:

1r Allotjament en habitació doble d’ús compartit i manutenció en règim de pensió completa. Es diferencien 2 modalitats de duració de la prestació per a les persones beneficiàries del programa:

a) 10 dies (9 nits) – Tractaments termals

b) 6 dies (5 nits) – Estades termals

2n Tractaments termals de 8 dies i estades termals de 4 dies, que comprendran: el reconeixement mèdic quan s’ingressa en el balneari; el tractament termal que, en cada cas, prescriga el metge del balneari, i el seguiment mèdic del tractament, amb informe final.

3r Activitats d’animació sociocultural per als assistents.

4t Pòlissa d’assegurança de responsabilitat civil que done cobertura als possibles sinistres que puguen tindre lloc en el balneari mateix o en els establiments hotelers.

Quart. Preu de les places

1. La Generalitat contribuirà al finançament del cost de les places: d’una banda, quan es tracte de tractaments termals, amb una aportació màxima per plaça de 242,00 euros, IVA inclòs, per a temporada baixa, i 153,07 euros, IVA inclòs, per a temporada alta, i, d’altra banda, quan es tracte d’estades termals, amb una aportació màxima per plaça de 135,52 euros, IVA inclòs, per a temporada baixa, i 85,80 euros, IVA inclòs, per a temporada alta, i abonarà estes quantitats a l’establiment termal receptor que corresponga segons la modalitat de la duració de la prestació. La resta de l’import correrà per compte de la persona beneficiària, d’acord amb els preus fixats per plaça per a 2024 en els contractes formalitzats amb els establiments termals l’any 2024.

2. L’estada que transcórrega durant dies compresos en diferents temporades, es considerarà que s’ha disfrutat en la temporada corresponent al mes en què s’haja iniciat l’estada.

3. El gaudi d’una habitació individual estarà condicionat per les disponibilitats hoteleres i exigirà el pagament suplementari de 15 euros per dia, com a màxim.

*Quint. Finançament de les subvencions*

D’acord amb la Llei 8/2023, de 27 de desembre, de pressupostos de la Generalitat per a l’exercici 2024, la dotació pressupostària, amb càrrec a l’aplicació pressupostària G01160301GE00000.313F00.48963, ascendix a l’import següent per cada línia de subvenció:

Denominació: Programa termalisme valencià

Línia de subvenció: S1485

Consignació pressupostària: 1.126.009,67 euros

Amb càrrec a esta consignació pressupostària es financen el nombre de places següent:

|  |  |
| --- | --- |
| *LOTS* | *PLACES* |
| *2024* |
| LOT I. COFRENTES 9 NITS | 2.624 |
| Temporada baixa | 1.824 |
| Temporada alta | 800 |
| LOT II. MONTANEJOS 5 NITS | 2.391 |
| Temporada baixa | 2.191 |
| Temporada alta | 200 |
| LOT III. VILAVELLA 9 NITS | 411 |
| Temporada baixa | 312 |
| Temporada alta | 99 |
| LOT IV. CABRIEL-FUENTEPODRIDA 9 NITS | 743 |
| Temporada baixa | 493 |
| Temporada alta | 250 |
| TOTALS | 6.168 |

Atés que, de conformitat amb l’informe de la Intervenció General de l’Administració de l’Estat de data 19 de juliol de 2004, el servici prestat durant l’últim mes de cada exercici pressupostari, d’acord amb el criteri de l’exigibilitat, determina que l’obligació corresponent s’impute a l’exercici següent. És a dir, només comprén les mensualitats de gener a novembre, de manera que la mensualitat de desembre correspon a l’exercici 2025.

*Sext. Termini i lloc de presentació de les sol·licituds de subvenció*

1. El termini de presentació de sol·licituds s'iniciarà l'endemà de la publicació de la present convocatòria en el *Diari Oficial de la Generalitat Valenciana*  i finalitzarà el 2 de desembre de 2024, inclòs.

2. Les sol·licituds es formularan en el model que figura com a annex de la present convocatòria. El model de sol·licitud es facilitarà en les direccions territorials de Servicis Socials, Igualtat i Vivenda i en les oficines PROP.

3. La sol·licitud es presentarà:

a) Preferentment, de manera telemàtica. La sol·licitud estarà disponible en la seu electrònica de la Generalitat, <https://sede.gva.es>  («Procediments administratius») i en l’enllaç següent de la Guia PROP, que s’habilita a este efecte.

<https://www.gva.es/va/inicio/procedimientos?id_proc=1177>

b) En cas que no siga possible presentar-la telemàticament, la sol·licitud, degudament firmada pel sol·licitant i acompanyada de la documentació que, si és el cas, siga procedent, la podrà presentar la persona interessada, el seu representant o la persona autoritzada per a això en els registres de les direccions territorials de Servicis Socials, Igualtat i Vivenda, en les oficines PROP o en qualsevol oficina de correus, si bé en este últim cas s’haurà de presentar en sobre obert perquè es puga estampar el segell i la data en l’imprés de sol·licitud i en la còpia. Tot això, sense perjuí del que es disposa en l’article 16.4 de la Llei 39/2015, d’1 d’octubre, del procediment administratiu comú de les administracions públiques.

4. La persona sol·licitant podrà consignar en la sol·licitud fins a tres balnearis per orde de preferència. L’assignació del balneari s’efectuarà atenent estes preferències, segons la disponibilitat de places en cada un. També podrà indicar-se la temporada de preferència per al gaudi del programa.

5. En cas que no s’indique el balneari i/o la temporada de gaudi, o que no hi haja disponibilitat de places en els balnearis o en la temporada sol·licitada, s’adjudicarà l’establiment termal, preferentment en temporada baixa, per l’orde següent i en funció de la disponibilitat de places: Cofrentes, Cabriel-Fuentepodrida, la Vilavella i Montanejos

*Sèptim. Documentació que cal adjuntar a la sol·licitud*

1. La documentació que han de presentar els sol·licitants serà la següent:

a) Sol·licitud segons model que figura en esta convocatòria, degudament omplida i subscrita per la persona interessada o el seu representant.

D’acord amb el que s’establix en la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i l’article 4 de la Llei 40/2015, d’1 d’octubre, del sector públic, l’òrgan gestor podrà verificar aquelles dades manifestades en la sol·licitud i el compliment dels requisits per a obtindre la condició de beneficiari, d’acord amb l’article 13 de la Llei 38/2003, de 17 de novembre, general de subvencions.

b) Si la persona sol·licitant s’oposa al fet que es comproven les seues dades d’identitat, haurà d’aportar una còpia compulsada o autenticada del document nacional d’identitat, passaport o número d’identificació de persona estrangera, segons siga procedent.

c) Si la persona sol·licitant s’oposa al fet que l’òrgan convocant comprove les dades de domicili i residència o si ha modificat el seu empadronament en els dos últims mesos, haurà d’aportar l’original o la còpia compulsada o autenticada del certificat d’empadronament, individual o col·lectiu.

d) Si la persona sol·licitant té reconegut un grau de discapacitat igual o superior al 33 %, haurà d’aportar el certificat citat sempre que este provinga d’una entitat de fora de la Comunitat Valenciana o si prové de la Comunitat Valenciana i s’oposa al fet que el consulte l’Administració.

e) Igualment, si la persona sol·licitant i la resta de persones que disfrutaran del programa s’oposen al fet que l’òrgan convocant obtinga l’acreditació de trobar-se al corrent en el compliment de les seues obligacions amb la Seguretat Social o no presten autorització perquè s’obtinga l’acreditació de trobar-se al corrent en el compliment de les seues obligacions tributàries amb l’Agència Estatal d’Administració Tributària (AEAT) i amb la Hisenda de la Generalitat, previstes en els articles 17 i 18 del Reial decret 887/2006, de 21 de juliol, pel qual s’aprova el Reglament de la Llei 38/2003, general de subvencions, hauran d’aportar certificats positius expedits per la Tresoreria General de la Seguretat Social, per l’AEAT i per l’Agència Tributària Valenciana (ATV), expressius de trobar-se al corrent en el compliment de les obligacions amb la Seguretat Social i de les obligacions fiscals, si és el cas.

La falsedat de dades o la falsificació dels documents que es presenten tindrà a conseqüència la pèrdua total dels drets de la persona sol·licitant, sense perjuí d’altres responsabilitats que puguen correspondre.

2. La presentació de la sol·licitud constituïx l’acceptació de les condicions del programa i la declaració responsable del fet que es complixen tots els requisits i les condicions que s’indiquen en la convocatòria.

3. Quant a l’ús i protecció de les dades contingudes en esta documentació, caldrà ajustar-se al que es disposa en la Llei orgànica 3/2018, de 5 de desembre, de protecció de dades personals i garantia dels drets digitals.

*Octau. Resolució i notificació*

1. L’òrgan competent per a resoldre és la direcció general competent en matèria de persones majors, d’acord amb el que es disposa en l’Orde 3/2016, de 17 de febrer, i en la Resolució de 15 de maig de 2024, de la vicepresidenta segona del Consell i consellera de Servicis Socials, Igualtat i Vivenda, sobre delegació de l’exercici de competències en determinats òrgans de la Vicepresidència Segona i Conselleria de Servicis Socials, Igualtat i Vivenda (DOGV 9851, de 17 de maig de 2024).

Les places les adjudicarà la direcció general amb competències en persones majors, en la forma establida en l’article 14. 2 de l’Orde 3/2016, de 17 de febrer, per orde de registre d’entrada, atesa la sol·licitud formulada i en funció de la disponibilitat de places oferides pels diferents balnearis per a cada temporada.

Es podrà consultar en la web de la Vicepresidència i Conselleria de Servicis Socials, Igualtat i Vivenda en l’àrea de «Persones Majors», si la persona sol·licitant té la condició de beneficiari o suplent. A les persones que resulten adjudicatàries de plaça se’ls notificarà individualment la resolució de concessió.

2. El termini màxim per a resoldre i notificar les resolucions sobre les sol·licituds presentades serà de sis mesos comptats des de la publicació de la present resolució.

3. Transcorregut el termini màxim per a resoldre sense que s’haja notificat resolució expressa, les sol·licituds hauran d’entendre’s desestimades per silenci administratiu, de conformitat amb el que es disposa en l’article 25.1 de la Llei 39/2015 i en l’article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera i d’organització de la Generalitat. Tot això, sense perjuí que subsistisca l’obligació legal de l’Administració de resoldre expressament la petició formulada.

4. Quan, per circumstàncies personals o d’un altre tipus, les persones beneficiàries no puguen disfrutar la plaça que se’ls haja assignat i quan el nombre de sol·licituds siga superior a les places oferides, en la resolució corresponent s’establirà una llista de persones suplents per a la cobertura d’estes vacants. Les persones incloses en esta llista adquiriran automàticament la condició de persones beneficiàries per l’orde que figuren en esta resolució a mesura que es produïsquen baixes o vacants d’aquelles persones que hagen resultat adjudicatàries de places.

5. En la notificació de la resolució d’adjudicació a la persona interessada, se la informarà de la temporada de gaudi de la plaça concedida i del balneari assignat, així com del termini perquè confirme la seua assistència i perquè abone l’import dels gastos de gestió de la reserva.

6. La resolució del procediment es notificarà als interessats ajustant-se al que disposen els articles 40 i següents de la Llei 39/2015, d’1 d’octubre, del procediment administratiu comú de les administracions públiques. La pràctica d’esta notificació o publicació s’ajustarà a les disposicions contingudes en els articles mencionats.

7. Quan concórreguen causes justificades que impedisquen a les persones beneficiàries el gaudi de la plaça concedida en la temporada assignada, hauran de notificar-ho al més prompte possible a la Direcció General de Persones Majors i a l’establiment balneari a fi de poder disposar de la seua plaça per a una altra persona. No serà procedent la devolució dels gastos de gestió de reserva de plaça. Als beneficiaris en esta situació se’ls inclourà en la llista d’espera, a fi de conservar la possibilitat d’assignació d’una plaça vacant en data posterior. L’import abonat com a gastos de gestió de reserva de plaça s’entendrà abonat com a reserva per la possible plaça posterior assignada.

8. En els supòsits en els quals l’estada no es disfrute íntegrament, només podran completar-se els dies de gaudi quan la interrupció siga per causa de força major demostrable i es comunique immediatament a l’establiment termal. En estos casos, la resta dels dies no disfrutats, únicament podran fer-se efectius d’acord amb les disponibilitats del balneari i en les dates que este determine, i no serà procedent la devolució de l’import abonat pel beneficiari a l’establiment termal.

9. L’abandó voluntari del balneari durant el període de gaudi de la plaça no donarà dret a la persona beneficiària a completar els dies que li falten en cap altra data o lloc dels assignats inicialment, ni a la devolució de l’import abonat a l’establiment termal.

10. La persona beneficiària podrà disfrutar d’un màxim de dos estades, dins del termini d’execució del programa, però en una temporada diferent de la sol·licitada en primer lloc. Per a això, haurà de presentar una nova sol·licitud una vegada haja finalitzat la primera estada.

11. Les resolucions de concessió dictades per l’òrgan competent posaran fi a la via administrativa i, contra estes, de conformitat amb els articles 123 i 124 de la Llei 39/2015, podrà interposar-se potestativament un recurs de reposició davant del mateix òrgan que les ha dictades, en el termini d’un mes comptat des de l’endemà de la notificació, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l’endemà de la notificació, d’acord amb els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, i tot això sense perjuí que els interessats puguen exercir, si és el cas, qualsevol altre que consideren procedent.

*Nové. Règim d’entrega del pagament*

1. Les persones beneficiàries, una vegada confirmada la seua assistència, formalitzaran el pagament d’acord amb el que s’indica en l’article 7.b de l’Orde 3/2016.

2. La Vicepresidència i Conselleria de Servicis Socials, Igualtat i Vivenda abonarà a l’establiment termal l’import corresponent d’acord amb l’estipulat en els contractes administratius que se subscriguen.

*Dècim.Transparència i publicitat activa*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, les persones beneficiàries de la subvenció han de complir les obligacions de transparència següents:

1. Fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, que han d’incloure el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

2. Subministrar a l’entitat concedent, amb un requeriment previ, tota la informació necessària perquè esta complisca les obligacions que preveu la llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha realitzat el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022.

3. Els nous conjunts de dades que es generen per la formalització i el desplegament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Onzé. Informació relativa al tractament de dades personals*

Este article té com a objectiu complir amb el que s’establix en la normativa de protecció de dades quant a la informació que s’ha de facilitar a les persones interessades.

En virtut d’això, s’informa:

a) Té la condició de responsable del tractament la Vicepresidència i Conselleria de Servicis Socials, Igualtat i Vivenda.

b) Les dades del/de la delegat/ada de protecció de dades són les següents: passeig de l’Albereda, 16. 46014 València. Adreça electrònica: <gie@pil.pd>.

c) La finalitat de tractar dades personals serà gestionar la concessió de subvencions.

d) Les bases de legitimació general aplicables al tractament de dades seran les que regula l’article 6.1.c i e del Reglament general de protecció de dades en relació amb les normes específiques que regulen este procediment.

e) Les dades es comunicaran a les persones destinatàries o a les categories de persones destinatàries següents:

– La Base de dades nacional de subvencions i la Intervenció Delegada; tot això, en compliment de les obligacions legals exigibles al responsable.

– Així mateix, es publicaran les subvencions concedides en el portal de transparència amb la indicació de l’import, l’objectiu o la finalitat i les persones beneficiàries.

f) Les dades es conservaran durant el temps necessari per a complir la finalitat per a la qual s’hagen arreplegat i per a determinar les possibles responsabilitats que es puguen derivar d’esta finalitat i del tractament de les dades, i d’acord amb la normativa d’arxius i documentació.

No obstant això, les dades personals es podran conservar durant períodes més llargs sempre que es tracten, exclusivament, amb finalitats d’arxiu en interés públic, fins d’investigació científica o històrica o fins estadístics, sense perjuí de l’aplicació de les mesures tècniques i organitzatives apropiades a fi de protegir els drets i les llibertats de la persona interessada.

En tot cas, la informació que es publique en el portal de transparència estarà disponible durant l’any de concessió i l’any següent; passat este termini, les dades deixaran de ser públiques en este portal.

g) La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al tractament d’estes i a no ser objecte de decisions individuals automatitzades, de manera presencial o telemàtica, de conformitat amb el que preveu l’enllaç següent: [sede.gva.es/va/proc19970](file://generalitat.gva.es/datos/23203/COMUN/SUBVENCIONES/SUBVENCIONES%202024/TERMALISMO/01.%20Texto%20convocatoria/01.%20ENVÍO%20SECOA/sede.gva.es/va/proc19970).

h) Sense perjuí de qualsevol altre recurs administratiu o acció judicial, si la persona interessada considera que s’ha vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, d’acord amb el que preveu l’enllaç sede.gva.es/va/proc22094; això, sense perjuí de la possibilitat de reclamar davant de l’Agència Espanyola de Protecció de Dades.

De conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que dicta l’acte, en el termini d’un mes a comptar de l’endemà de la publicació d’esta resolució en el *Diari Oficial de la Generalitat Valenciana*  o, directament, un recurs contenciós administratiu davant dels jutjats contenciosos administratius de la Comunitat Valenciana, en el termini de dos mesos a comptar de l’endemà de la publicació d’esta resolució en el *Diari Oficial de la Generalitat Valenciana*.

València, 24 d'octubre de 2024

Susana Camarero Benítez

Vicepresidenta i consellera de Servicis Socials, Igualtat i Vivenda

ANNEX I

*Balnearis valencians que participen en el Programa de Termalisme Valencià*

Preus, places i estades corresponents al període de l’1 de juliol de 2024 al 31 de desembre de 2024

|  |  |  |  |  |  |  |
| --- | --- | --- | --- | --- | --- | --- |
| *Balneari* | *Tractament* | *Preu a pagar per persona usuària (IVA inclòs) i nombre de places* | | | | *Estades* |
| *Temporada alta (\*)* | | *Temporada baixa (\*\*)* | |
| *Preu* | *Places* | *Preu* | *Places* |
| Cofrentes | Reumatològic  Digestiu | 585,28 euros | 800 | 585,28 euros | 2.274 | 10 dies  (9 nits) |
| Montanejos | Reumatològic  Respiratori | 307,10 euros | 200 | 307,10  euros | 2.691 | 6 dies  (5 nits) |
| La Vilavella | Reumatològic  Respiratori | 537,36 euros | 99 | 537,36 euros | 450 | 10 dies  (9 nits) |
| Cabriel – Fuentepodrida | Reumatològic  Dermatològic | 537,36 euros | 250 | 537,36 euros | 513 | 10 dies  (9 nits) |
| Places totals |  |  | 1.349 |  | 5.928 |  |

  

(\*) Temporada alta: juliol, agost, setembre.

(\*\*) Temporada baixa: gener, febrer, març, abril, maig, juny, octubre, novembre i desembre.

Esta disposició conté annexos. Consulteu-ne la versió en PDF.